
	UKMERGĖS RAJONO SAVIVALDYBĖS
TARYBA

	

	BIUDŽETO IR EKONOMINĖS PLĖTROS KOMITETO

	POSĖDŽIO PROTOKOLAS



	2019 m. gegužės 27 d. Nr. 26-1

	Ukmergė




Posėdis įvyko 2019 m. gegužės 27 d. 14.30–17.00 val.
Posėdžio pirmininkas – Kęstutis Zinkevičius, komiteto pirmininkas. 
Posėdyje dalyvavo komiteto nariai: Stasys Jackūnas, Kęstutis Jurkevičius, Ramūnas Nanartavičius, Darius Varnas, Kęstutis Zinkevičius.

Posėdyje dalyvavo:
Agnė Balčiūnienė, savivaldybės mero pavaduotoja, 
Rolandas Janickas, savivaldybės meras;
Savivaldybės administracijos skyrių vedėjai ir specialistai, pristatantys Ukmergės rajono savivaldybės tarybai (toliau – Taryba) teikiamus svarstyti klausimus.

DARBOTVARKĖ:
1. Dėl komiteto pirmininko ir pavaduotojo skyrimo, komiteto darbo organizavimo klausimų aptarimo.
Pranešėjas – Rolandas Janickas, savivaldybės meras. 
2. Dėl Ukmergės rajono savivaldybės tarybos 2019 m. gegužės 30 d. posėdžiui teikiamų sprendimų projektų svarstymo.
Pranešėjai – savivaldybės administracijos skyrių vedėjai ir specialistai. 

1. SVARSTYTA. Komiteto pirmininko ir pavaduotojo skyrimas, komiteto darbo organizavimo klausimų aptarimas.
[bookmark: part_de50abb67ef7483e8f01be9b7a2afdfb][bookmark: part_921d92ac291c4447bbb9259130474aac]Pranešėjas – Rolandas Janickas, savivaldybės meras. Informavo, kad Lietuvos Respublikos vietos savivaldos įstatymo 20 straipsnio 2 dalies 9 punktas nustato, kad meras teikia komitetams komitetų pirmininkų ir pavaduotojų kandidatūras. Informavo, kad teikia Kęstučio Zinkevičiaus kandidatūrą Biudžeto ir ekonominės plėtros komiteto pirmininko pareigoms užimti ir Stasio Jackūno  kandidatūrą šio komiteto pirmininko pavaduotojo pareigoms užimti. 
Balsuojama dėl K. Zinkevičiaus kandidatūros: už – 5. Kandidatūra patvirtinta.
Diskutuota dėl komiteto pirmininko pavaduotojo kandidatūros. 
Stasys Jackūnas siūlė ieškoti kompromisų ir dirbti visiems kartu. Ramūnas Nanartavičius kėlė klausimą dėl argumentų pateikimo pasiūlytų kandidatų tinkamumui/netinkamumui pagrįsti.
Agnė Balčiūnienė, Darius Varnas, Kęstutis Zinkevičius išsakė pastabą dėl susiformavusios Tarybos narių daugumos koalicijos, kurios nuomone, šio komiteto pirmininko pavaduotojo pareigas turėtų eiti Kęstutis Jurkevičius. 
Balsuojama dėl S. Jackūno kandidatūros: už – 2, prieš – 3. Kandidatūra nepatvirtinta.
Aptartos komiteto veiklos sritys, komiteto darbo organizavimo klausimai. 
NUSPRĘSTA: Biudžeto ir ekonominės plėtros komiteto pirmininku paskirti Kęstutį Zinkevičių.

2. SVARSTYTA. Ukmergės rajono savivaldybės tarybos 2019 m. gegužės 30 d. posėdžiui teikiamų sprendimų projektų svarstymas.
Pranešėjai – savivaldybės administracijos skyrių vedėjai ir specialistai. 

2.1. Dėl Ukmergės rajono savivaldybės 2019 metų kelių priežiūros ir plėtros programos finansavimo lėšomis finansuojamų vietinės reikšmės viešųjų ir vidaus kelių tiesimo, taisymo (remonto), rekonstravimo, priežiūros, saugaus eismo sąlygų užtikrinimo, šių kelių inventorizavimo objektų sąrašo patvirtinimo.
Pranešėjas – Gediminas Narbutas, Statybos ir infrastruktūros skyriaus vedėjas.
Kęstutis Jurkevičius išsakė pastabą, kad didžioji kelių priežiūros ir plėtros programos lėšų dalis nukreipiama kelių stambių projektų įgyvendinimui, todėl per mažai lėšų lieka kaimo kelių infrastruktūros atnaujinimui. Išsakė nuomonę, kad būtina ieškoti papildomų finansavimo šaltinių. Kėlė klausimą dėl tvirtinamo sąrašo 45–46 punktuose nurodytų objektų parametrų pagrįstumo, prašė pateikti detalesnį darbų aprašymą ir sąmatas. 
NUSPRĘSTA: pritarti pateiktam sprendimo projektui.

2.2. Dėl Ukmergės rajono savivaldybės nevyriausybinių organizacijų tarybos sudėties patvirtinimo.
Pranešėja – Lolita Gerulskienė, Kultūros ir turizmo skyriaus vedėja. 
Stasys Jackūnas pasiūlė Arūno Dudėno kandidatūrą į Nevyriausybinių organizacijų tarybą. Lolita Gerulskienė informavo, kad Nevyriausybinių organizacijų tarybos nuostatai numato, kad į šios tarybos sudėtį įeina tik 3 Savivaldybės tarybos nariai. Akcentuota, kad įrašius A. Dudėną, vieną iš Tarybos narių reikėtų išbraukti.  
Kęstutis Jurkevičius siūlė iš Nevyriausybinių organizacijų tarybos išbraukti Rimą Boškevičienę ir vietoje jos įrašyti kitą savivaldybės administracijos atstovą, pavyzdžiui, Salvijų Stimburį. Rolandas Janickas išsakė pastabą, kad siūlomas pakeitimas nesuderintas su galimu kandidatu. 
NUSPRĘSTA: dėl pateikto sprendimo projekto spręsti Taryboje.

2.3. Dėl Ukmergės rajono savivaldybės neformaliojo suaugusiųjų švietimo ir tęstinio mokymosi 2019 metų plano patvirtinimo ir jo įgyvendinimo koordinatoriaus paskyrimo.
Pranešėjas – Vaidotas Kalinas, Švietimo ir sporto skyriaus vedėjas.
Kęstutis Jurkevičius išsakė pastabą, kad Ukmergės švietimo pagalbos tarnyba paskiriama Ukmergės rajono savivaldybės neformaliojo suaugusiųjų švietimo ir tęstinio mokymosi plano (toliau – Planas) įgyvendinimo koordinatoriumi ir tuo pačiu teikia Plano įgyvendinimo paslaugas. Kėlė klausimą dėl Plano lėšų panaudojimo audito, prašė pateikti papildomą palyginamąją informaciją dėl lėšų skyrimo praėjusių metų Plano įgyvendinimui. Siūlė papildyti sprendimo projektą 3 punktu ir pavesti koordinatoriui atlikti Plane numatytų paslaugų pirkimo viešąjį konkursą. 
Diskutuota dėl šio pasiūlymo. Balsuojama dėl pateikto pasiūlymo: už – 2 (K. Jurkevičius, D. Varnas), prieš – 3 (S. Jackūnas, R. Nanartavičius, K. Zinkevičius). Pasiūlymui nepritarta. 
NUSPRĘSTA: pritarti pateiktam sprendimo projektui.

2.4. Dėl Ukmergės rajono ikimokyklinio ugdymo grupių ir vaikų skaičiaus 2019–2020 m. m. patvirtinimo.
Pranešėjas – Vaidotas Kalinas, Švietimo ir sporto skyriaus vedėjas.
Diskutuota dėl ikimokyklinio ugdymo prieinamumo problemos sprendimo. Sprendimo projekte siūloma iškelti priešmokyklines grupes iš vaikų lopšelių-darželių ,,Eglutė“ ir  ,,Buratinas“,  perkeliant jas į įrengtas ir pritaikytas patalpas Ukmergės ,,Šilo“ progimnazijoje ir Užupio pagrindinėje mokykloje. Šiuo atveju tėvų keliami reikalavimai dėl vaikų saugumo ir ugdymo kokybės buvo aptarti ir į juos atsižvelgta, vaikams bus užtikrinamos ne prastesnės sąlygos,  tačiau dalis tėvų nepritarė tokiam sprendimui. Akcentuota, kad atidėjus sprendimo priėmimą, nebūtų spėta tinkamai paruoši naujoms grupėms numatytų patalpų. Informuota, kad yra sudaryta darbo grupė ikimokyklinio ugdymo prieinamumo klausimui išnagrinėti. Darbo grupė iki Tarybos posėdžio pateiks išvadas dėl šio sprendimo projekto. 
Keltas klausimas dėl vaikų priėmimo į savivaldybės ugdymo įstaigų ikimokyklines ir priešmokyklines grupes tvarkos (svarstyta galimybė vaikus priimti pagal deklaruotą gyvenamą vietą, o ne pagal faktinę); dėl kainos už ikimokyklinio amžiaus vaikų išlaikymo paslaugas savivaldybės ugdymo įstaigose nustatymo tvarkos keitimo poreikio ir galimybių; dėl privačių darželių steigimo. 
NUSPRĘSTA: pritarti pateiktam sprendimo projektui.

2.5. Dėl Ukmergės rajono ikimokyklinio ugdymo įstaigų, skyrių, grupių darbo organizavimo vasaros laikotarpiu.
Pranešėjas – Vaidotas Kalinas, Švietimo ir sporto skyriaus vedėjas.
Išsakytos nuomonės, kad ikimokyklinio ugdymo įstaigų, skyrių ar grupių uždarymas vasaros laikotarpiu nėra gera praktika. Diskutuota dėl galimybių trumpinti šių įstaigų uždarymą vasaros laikotarpiu. Pastebėta, kad darbo grupė, sudaryta, ikimokyklinio ugdymo prieinamumo klausimui išnagrinėti, turėtų atkreipti dėmesį ir į šią problematiką, taip pat įvertinti vaikų pavėžėjimo galimybes. 
NUSPRĘSTA: pritarti pateiktam sprendimo projektui.

Komitete taip pat svarstyta ir pritarta šiems sprendimų projektams: 
· Dėl pritarimo projekto „Integruotų priklausomybės ligų gydymo paslaugų kokybės ir prieinamumo gerinimas“ įgyvendinimui.
· Dėl Ukmergės rajono savivaldybės visuomenės sveikatos rėmimo specialiosios programos 2018 m. lėšų panaudojimo ataskaitos ir 2019 m. sąmatos patvirtinimo.
· Dėl Ukmergės rajono savivaldybės visuomenės sveikatos biuro mokamų paslaugų įkainių.
· Dėl Ukmergės rajono savivaldybės tarybos 2017 m. birželio 29 d.  sprendimo Nr. 7-156 „Dėl Nevyriausybinių organizacijų ir bendruomeninės veiklos stiprinimo 2017–2019 metų veiksmų plano įgyvendinimo 2.3 priemonės ,,Remti bendruomeninę veiklą savivaldybėse“ įgyvendinimo Ukmergės rajono savivaldybėje aprašo patvirtinimo“ pripažinimo netekusiu galios.
· Dėl Ukmergės rajono savivaldybės bendruomeninių organizacijų tarybos nuostatų patvirtinimo.
· Dėl Ukmergės rajono savivaldybės tarybos 2017 m. vasario 23 d. sprendimo Nr. 7-24 „Dėl Ukmergės rajono savivaldybės švietimo įstaigų didžiausio leistino pareigybių skaičiaus“ pakeitimo.
· Dėl Ukmergės Senamiesčio progimnazijos nuostatų patvirtinimo.
· Dėl Ukmergės rajono savivaldybės neformaliojo švietimo mokyklų klasių, grupių ir mokinių skaičiaus 2019–2020 m. m. projekto patvirtinimo.
· Dėl vaikų vasaros stovyklose teikiamų paslaugų kainų nustatymo.
· Dėl Ukmergės rajono savivaldybės 2019 metų biudžeto patikslinimo.
· Dėl nekilnojamojo turto mokesčio tarifų nustatymo.
· Dėl Ukmergės rajono bendrojo ugdymo mokyklų patalpų, skirtų maitinimui organizuoti, nuompinigių dydžio patvirtinimo.
· Dėl negyvenamųjų patalpų, esančių Jaunimo g. 1, Antakalnio k., Pabaisko sen., Ukmergės r., nuomos.
· Dėl negyvenamųjų patalpų, esančių Kauno g. 16A-5, Ukmergėje, nuomos.
· Dėl leidimo naudotis adresu Ukmergės rajono savivaldybei nuosavybės teise priklausančiame pastate.
· Dėl nekilnojamojo turto pirkimo.
· Dėl sutikimo perimti turtą Ukmergės rajono savivaldybės nuosavybėn.
· Dėl Ukmergės rajono savivaldybei nuosavybės teise priklausančio buto pripažinimo netinkamu (negalimu) naudoti.
· Dėl Ukmergės rajono savivaldybės tarybos 2018 m. liepos 5 d. sprendimo Nr. 7-176 „Dėl Ukmergės rajono savivaldybės būsto fondo sąrašo ir socialinio būsto, kaip savivaldybės būsto fondo dalies, sąrašo patvirtinimo“ pakeitimo.
_________________________

Komiteto posėdžio metu daromas garso įrašas. Kilus abejonių dėl protokolo teisingumo, su posėdžio garso įrašu galima susipažinti Sekretoriate.



Posėdžio pirmininkas				Kęstutis Zinkevičius 


Protokolą rašė				Monika Raškevičienė

